LEZZAYER TAMANEƔT – Yenna-d uneɣlaf n tnezduɣt, Abdelwahid Temmar, ass n ssebt, deg yiwet n terzi n weswaḍ n yimahilen n lebni n Tmesgida Tameqrant n Lezzayer dakken asenfar-a ad d-yewjed s lekmal-nnes uqbel tgara n 2019, yernu yenna-d dakken akk unjugen itwilanen ttwakksen, dɣa d aya ara yeǧǧen asseɛjel n lebni.
Deg yijifeṛ n tezri-a n weswaḍ ɣer yidis uneɣlaf n yedles, Azzedine Mihoubi, win n yiweẓla n wesɣan, Mohamed Aissa, win n tmerrit, Hacene Mermouri, d uwali n Lezzayer, Abdelkader Zoukh, yenna-d Mass Temmar dakken tamesgida-a ad tili d taṣekka ifazen seg yidis n tsegda yernu ad d-ternu deg ccbaḥa i tmaneɣt.
Yebda-d wedlag d werqam n tmesgida-a s wemciweṛ d yimasgaden imedlagen d yinaẓuren n tirawt d ussemyuddes d yimasayen ay terza temsalt deg yeɣlifen n yiweẓla n wesɣan, n yedles d tmerrit, ɣef wakken ay d-yenna uneɣlaf.
« Imahilen n wedlag d ixataren aṭas, » ɣef wakken ay d-iwekked Mass Temmar ay d-yernan dakken Tamesgida Tameqrant n Lezzayer yessefk ad tili d taṣekka ifazen yernu d amkan n ufeǧǧeǧ i tmaneɣt d tmurt akken ma tella.
Yessefqed daɣ uneɣlaf imahilen deg tzeɣɣa n tẓallit, tasenbert, ṣṣumɛa d yeḥricen yemgerraden n tmesgida anda imahilen la tteddun s wenya yelhan.
Deg wayen yerzan aferru n wuguren n tiddit n medden d yemseddayen, yenna-d uneɣlaf dakken aya d « acqirrew » i teṛmist n usseḍru n tmesgida, ladɣa imi tamesgida-a tezmer ad temmager 120.000 n yemẓulla.
kab_Latn kab_Latn kab_Latn kab_Latn kab_Latn kab_Latn